ફિલ્મના રાઇટર-ડિરેક્ટર જૉસ વ્હીડન બડી ચતુરાઈથી દરેક ફિલ્મમાં નવા-નવા સુપરહીરોઝ ઉમેરતા રહે છે. આ વખતે પણ તેજલિસોટાની જેમ દોડી શકતા ક્વિક સિલ્વર તથા લોકોના દિમાગ સાથે રમી શકતી અને હાઈ એનર્જી‍ શૉક વેવ્સ ફેંકી શકતી તેની જુડવા બહેન સ્કારલેટ વિચનો પણ ઉમેરો કર્યો છે. જોકે હિન્દીમાં આ ફિલ્મ જોનારા આ બન્ને પાત્રોને હરિયાણવી શૈલીમાં ડાયલૉગ્સ બોલતાં જોઈને કપાળ કૂટશે (મૈં થારે સે સાડેદસ્સ મિણટ બડા હૂં, બૈણા!). બધા જ કલાકારોની પર્ફે‍ક્ટ ઍક્ટિંગ, તેમનું કૉમિક ટાઇમિંગ, એકદમ મૅચ્યોર રાઇટિંગ, કાન પર હાવી ન થાય પણ રોમાંચથી રૂંવાડાં ઊભાં કરી દે એવું બૅકગ્રાઉન્ડ મ્યુઝિક અને દર વખતે આપણી કલ્પના કરતાં કશુંક વધારે-કશુંક નવું આપતી ઍક્શન સીક્વન્સિસ... આ બધાનું પર્ફે‍ક્ટ કૉમ્બિનેશન છે અહીં. સાથોસાથ એકતા, મશીનો કરતાં માણસ-પરિવાર-દોસ્તો વધારે મહત્વનાં છે, પૃથ્વીને બચાવવા માટે અંગત પ્રેમનો ભોગ આપવો પડે એવા હાર્ટવૉર્મિંગ મેસેજ પણ ખરા.